22-vuotiaan Konstantinos Karatsevidisin johtama Eve-Tech varmisti juuri ison sijoituksen Inteliltä. Yrityksen uusi laite tulee myyntiin marraskuussa.

Helsinkiläinen startup Eve-Tech sai juuri ison sijoituksen Inteliltä.

Yhtiön toimitusjohtaja on 22-vuotias ukrainalainen Konstantinos Karatsevidis, jonka piti tulla Suomeen vain opiskelemaan.

Yhtiön uusi tabletin ja läppärin yhdistelmä tulee myyntiin marraskuussa.

Eve-Tech kävi tutustumassa kiinassa laitteen valmistusprosessiin. Toimitusjohtaja Konstantinos Karatsevidis kuvassa oikealla. EVE-TECH

Kun Konstantinos Karatsevidis puhuu, hänen äänestään paistaa innostus. Suunvuoroa on vaikea saada itselleen.

Innostus on tosin helppo ymmärtää, sillä Karatsevidis ja hänen tiiminsä ovat vastikään saaneet uuden 2-in-1-hydriditietokoneensa suunnittelun loppusuoralle. Uusi laite on nimeltään Eve V ja se on tabletin ja kannettavan tietokoneen yhdistelmä. Laitteesta ja yrityksestä puhuva Karatsevidis ei edes yritä olla vaatimaton.

– Meidän laitteemme on paras mahdollinen, mitä markkinoilla tällä hetkellä on, vasta 22-vuotias nuori mies kehuu.

Iästään huolimatta hän on hybridiä valmistavan helsinkiläisen startupin Eve-Techin toimitusjohtaja.

Toimitusjohtajan innostus on senkin vuoksi helppo ymmärtää, että yritys on juuri varmistanut kuusinumeroisen sijoituksen teknologiajätti Inteliltä. Eikä siinä vielä kaikki. Intelin lisäksi Microsoft on luvannut tukea yritystä ”vahvasti”, mikä todennäköisesti tarkoittaa ennen pitkää myös rahallista panostusta.

Kaikki alkoi pokeripöydästä

Karatsevidis muutti Ukrainasta Suomeen opintojen perässä tammikuussa 2012. Saapuessaan hänen suunnitelmansa ei todellakaan ollut perustaa omaa yritystä. Hän halusi saada virallisen tutkinnon ja sen jälkeen kehittää itseään jonkin suuren teknologiayhtiön palveluksessa. Oman yrityksen perustaminen ei toki ollut poissuljettua, mutta ei sen pitänyt ainakaan vielä opintojen aikana tapahtua.

– Eräänä iltana pokeripöydässä tapasin Miken, jonka kanssa myöhemmin perustin Eve-Techin. Keskustelimme Miken kanssa siitä, kuinka elektroniikka Suomessa on törkeän ylihinnoiteltua, nuori mies kertoo.

Yhdessä he saivat älynväläyksen siitä, että hehän voisivat kehittää itse uuden laitteen ja myydä sitä.

Nyt Eve-Tech on julkaissut yhden tabletin, joka menestyi markkinoilla hienosti, ja tekee parhaillaan uutta hybridiään. Uuden tabletin ja tietokoneen yhdistelmän Eve V:n myynti alkaa marraskuun loppupuolella Indie Go Go -sivustolla. Alkuun myyntiin tulee vain 500 kappaleen erä, joka todennäköisesti myydään loppuun nopeasti. Pienen alkuerän avulla yritys kerää rahat massatuotannon aloittamiseen.

Yrityksen markkina-alue on maailma, mutta Karatsevidisilla ei ole pahaa sanottavaa Suomestakaan.

– Suomi on yksi maailman parhaista paikoista perustaa teknologiayritys. Täällä on paljon osaamista, kaikki tuntevat toisensa, välimatkat ovat lyhyitä ja tukea saa helposti, Karatsevidis listaa.

Poikkeuksellinen suunnittelu

Valtaosa teknologiayhtiöistä toimii niin, että ne suunnittelevat laitteet, testaavat niitä hetken ja siirtävät ne massatuotantoon. Eve-Tech toimii toisin. Yrityksellä on noin tuhannen hengen yhteisö, jolla on suurin päätäntävalta uusien laitteiden suunnittelussa. Karatsevidis puhuu ”crowd-developingista”, joukkosuunnittelusta.

Hän kertoo käytännön esimerkin.

Eve-Techin oma väki mietti, että pitäisikö laitteessa olla kosketusnäyttökynä mukana. Karatsevidis oli kollegoidensa kanssa sitä mieltä, että ei.

– Kysyimme kuitenkin yhteisöltämme, että ostaisivatko he laitteen ilman kynää. 89 prosenttia sanoi ei. Meille ei jäänyt paljoa vaihtoehtoja, hän selittää.

Kiinan reissulla yritys tutustui muun muassa linjastoon, jolla laitteet kasataan.

Suurempi kuin Nokia

Suomalaisia teknologiayhtiöitä verrataan vielä Nokiaan, vaikka yritys on huippuvuotensa ainakin puhelinbisneksessä jo nähnyt. Eve-Techin kohdallakaan ei tehdä poikkeusta. Karatsevidis sanoo, että jonain päivänä he ovat suurempi kuin Nokia, tosin myös erilainen. Osaamisesta se ei ainakaan vaikuttaisi jäävän kiinni, sillä Karatsevidisin kollegat ovat työskennelleet aiemmin muun muassa OnePlussalla, Samsungilla, Lenovolla ja Googlella.

– Nokia on oma tarinansa. He eivät pystyneet muuntautumaan tarpeeksi nopeasti. Meillä ei ole sitä ongelmaa, toimitusjohtaja sanoo.

Ketteryyden lisäksi Eve-Tech on toimitusjohtajansa mukaan myös ajatusmaailmaltaan erilainen kuin Nokia.

– Meidän ultimaattinen tavoitteemme on muuttaa sitä, miten elektronisia laitteita kehitetään. Me laitamme kuluttajan takaisin keskiöön ja ohitamme kaiken yrittämiseen liittyvän hölynpölyn, hän summaa.